DA Den Europæiske Unions Tidende CE 84/460

(2004/C 84 E/0535)

SKRIFTLIG FORESPØRGSEL P-0661/03

af Daniel Varela Suanzes-Carpegna (PPE-DE) til Kommissionen

(28. februar 2003)

Om: Told på import af tunkonserves fra Thailand og Filippinerne

Efter WTO's fjerde ministerkonference i Doha (Qatar) i november 2001 og i forbindelse med forhandlingerne om godkendelse af den nødvendige »waiver« til, at EU kan få lov til at opretholde sine toldpræferencer over for AVS-landene, gjorde Thailand og Filippinerne deres samtykke betinget af, at deres tunkonserves fik bedre adgang til EU-markedet. EU's kommissær for handel, Pascal Lamy, forpligtede sig i den forbindelse kun til at gennemføre en række konsultationer, der dog blev afsluttet uden nogen aftale og med EU's forslag om at indlede en mæglingsproces ved WTO, som ikke er juridisk bindende. Efter mæglingsprocessen foreslog mægleren, Rufus Yerxa, en mulig åbning af et kontingent på 25 000 tons tunkonserves med færdigprodukter til en told på 12 %. Nu, hvor der er gået lang tid siden den fjerde ministerkonference i Doha, agter EU at vedtage en forordning, hvori det af mægleren fremsatte forslag accepteres, med modstand fra EU's to vigtigste tunkonservesproducerende lande i Europa og med modstand fra hele tunfiskersektoren og tunkonservesindustrien i EU.

1. Kan Kommissionen oplyse, hvilke undersøgelser den har gennemført af dette kontingents indvirkning på tunfiskersektoren og tunforarbejdningsindustrien i EU? Hvis der ikke er blevet foretaget sådanne undersøgelser, mener Kommissionen så ikke, at der bør udarbejdes en konsekvensanalyse med vurdering af virkningerne på disse sektorer i EU og på den arbejdskraft, der er beskæftiget i dem, før der gives nogen form for præference til tredjelande?

2. Kan Kommissionen oplyse, om kommissær Lamys løfte i Doha kun drejede sig om at indlede konsultationer med Thailand og Filippinerne?

3. I forbindelse med dette spørgsmål har kommissær Lamy oplyst, at det eneste løfte, der blev givet, drejede sig om at indlede konsultationer med Thailand og Filippinerne. Kan Kommissionen så oplyse, hvorfor EU vil miste troværdighed ved ikke at give præferencer til Thailand og Filippinerne, hvis der ikke blev givet løfte om andet end at indlede konsultationer?

4. Hvis mæglingsprocessen ikke er bindende for parterne, og hvis EU under konsultationerne med Thailand og Filippinerne kunne konstatere, at det ikke var nødvendigt at give nogen toldpræference til parterne, kan Kommissionen da oplyse, hvorfor det nu er nødvendigt at give Thailand og Filippinerne en toldpræference?

Svar afgivet på Kommissionens vegne af Pascal Lamy

(27. marts 2003)

Inden Kommissionen traf beslutning om at anbefale vedtagelsen af mæglerens forslag om, at EU skulle åbne et kontingent på 25 000 tons tunkonserves til en toldsats på 12 %, undersøgte den forslaget nærmere. Kommissionen har analyseret alle de oplysninger, den har til sin rådighed om den pågældende erhvervsgren og EU-handelen med dette produkt. Den har under passende hensyntagen til EU-erhvervs-grenens bekymringer og interesser undersøgt, hvilke konsekvenser det eventuelt vil få for handelen med tunkonserves og for sektoren som helhed, hvis Kommissionen besluttede at anbefale EU-medlemsstaterne vedtagelsen af mæglerens forslag, men har også undersøgt konsekvenserne for EU's forhold til Thailand, Filippinerne og de øvrige medlemmer af Verdenshandelsorganisationen (WTO). Kommissionen mener derfor ikke, at det er nødvendigt at gennemføre flere analyser, som f.eks. den af det ærede medlem nævnte konsekvensanalyse.

Kommissionen henviser til sit svar på det ærede medlems skriftlige spørgsmål E-0162/03 (1), der giver en udtømmende forklaring på det tilsagn, som kommissionsmedlemmet med ansvar for handel gav på mødet i Doha, men vil også minde det ærede medlem om, at EU fra begyndelsen havde accepteret at overgive sagen til mægling, hvis konsultationerne ikke førte til en gensidigt tilfredsstillende løsning.

Kommissionen mener, at det vil skade EU's troværdighed betydeligt, hvis mæglerens forslag ikke vedtages, da EU altid indtrængende har henstillet til, at WTO's regler og procedurer bliver overholdt og gennemført.

(1) Se side 457.